Llíria celebra fins al 4 de maig les festes de Sant Vicent
23 de abril de 2025

Llíria celebrarà fins al pròxim 4 de maig les seues tradicionals festes dedicades a Sant Vicent, organitzades per l'Ajuntament de la localitat i la Confraria de Sant Vicent Ferrer. El gruix dels actes començarà el 25 d'abril amb la presentació oficial de les jornades festives i de la nova clavaria-majoralia al teatre de la Unió Musical.

“El programa combina els habituals populars actes amb una variada oferta d'espectacles i activitats per a totes les edats”, ha assenyalat la regidora de Festes, Mª José Llopis.

El grup valencià Auxili presentarà el seu nou disc en el concert que oferirà el divendres 25 d'abril a les 22.30 hores en la plaça Major.

El primer cap de setmana de les festes oferirà els principals actes més tradicionals en l'enclavament del parc de Sant Vicent. El diumenge 27 d'abril, la ciutadania edetana es concentrarà en el XXV Festival de Paelles i, a continuació, la vesprada estarà amenitzada musicalment pel grup Valera.

El dilluns 28 d'abril, festivitat del copatró de la ciutat, se celebrarà la rogativa, en la qual la imatge de Sant Vicent pelegrina fins al parc on se celebra un esmorzar popular i una solemne missa en l'ermita. En tornar la comitiva al nucli urbà, es podrà disfrutar, a partir de les 14.30 hores, de les actuacions de l'orquestra La Pato i el DJ Vicente Buitrón, a la plaça Major.

L'alcalde Joanma Miguel ha destacat que “són dies molt importants en el calendari festiu de la nostra ciutat, que ens reunixen al voltant dels nostres costums per a compartir amb els nostres veïns i veïnes, i totes les persones que ens visiten en estes jornades d'alegria i germanor”.

Com és habitual, el ban municipal establix els horaris i zones permeses per a l'ús de foc al parc de Sant Vicent, durant els dies del 27 al 29 d'abril.

Varietat d'espectacles

La programació festiva comptarà també amb l'espectacle “Trash!” d’Yllana & Tompak el dissabte 26 d'abril a les 22.30 hores al teatre de la Primitiva; la representació teatral “Regala’m esta nit” d’Albena Teatre, l'1 de maig a les 19.00 hores al teatre de la Unió Musical; i la Nit de Tributs i el DJ Óscar Martínez, el 2 de maig a les 22.30 hores a l'esplanada del Pavelló Pla de l’Arc.

La música de les agrupacions també tindrà la seua presència en les festes amb els concerts de la Banda UDP Llíria-Camp de Túria-Serrans el 26 d'abril a les 19.00 hores en el teatre de la Llar dels Persones Majors; l'Agrupació Musical Edetana “Vicente Giménez” el 3 de maig a les 18.30 hores a l'ermita de Sant Vicent; i la Banda Primitiva que actuarà acompanyada pel reconegut bateria Pepe Sánchez, el mateix dia 3 a les 22.30 hores en el seu teatre.

Altres actes del programa seran l'exposició “Miradas de mujer” de Concha Prats, que es podrà visitar del 24 d'abril al 3 de maig a Ca la Vila; el VII Festival “Llíria en Dansa” l'1 de maig; el ‘sopar popular’ (2 maig) o la XII 10K de Sant Vicent (3 maig), primera prova puntuable del Circuit de Carreres Populars de la Mancomunitat del Camp de Túria 2025.

Les celebracions en honor a Sant Vicent conclouran el diumenge 4 de maig amb els actes matutins de la missa, cercavila i mascletà a la plaça Major, i ja a la vesprada la solemne processó des de la basílica de l'Assumpció.